《南风行十八日早作》
宋代·赵蕃

吾闻黄帝张乐洞庭野，始意庄生言故假。
又闻湘灵鼓瑟进玄螭，亦意屈子夸厥辞。
属行洞庭四月半，南风三日吹不断。
黄昏犹是天陆离，午夜忽成云片段。
病夫数起不知睡，数起侧听仍熟视。
恍疑帝乐尚铿鍧，又谓湘弦发幽閟。
乃知二子元非虚，吾闻自用耳目拘。
须臾月落天向晓，依旧南风波浩渺。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。